“Mirzo Ulugʻbek vorislari” tayyorlov oʻquv kurslarini tashkil etish chora-tadbirlari toʻgʻrisida
(resolution, 2024-05-10)

Oʻzbekiston Respublikasi Prezidentining “2022-2023-yillarda axborot-kommunikatsiya texnologiyalari sohasini yangi bosqichga olib chiqish chora-tadbirlari toʻgʻrisida” 2022-yil 22-avgustdagi PQ-357-son qaroriga muvofiq, shuningdek, yoshlar orasida axborot texnologiyalari boʻyicha koʻnikmalarni shakllantirish, iqtisodiyotning turli sohalarida raqamlashtirishda faol ishtirok etadigan iqtidorli yoshlarni tayyorlash maqsadida Vazirlar Mahkamasi qaror qiladi: 1. Oʻzbekiston Respublikasi Raqamli texnologiyalar vazirligi, Oliy taʼlim, fan va innovatsiyalar vazirligi, Isteʼdodli yoshlarni qoʻllab-quvvatlash “Ulugʻbek” jamgʻarmasi hamda Toshkent shahridagi Inxa universitetining Raqamli texnologiyalarni rivojlantirish jamgʻarmasi mablagʻlari hisobidan respublika davlat oliy taʼlim muassasalarining bakalavriat bosqichida (barcha taʼlim shakli boʻyicha) 2-kursni muvaffaqiyatli (akademik qarzdorligi boʻlmagan) tamomlagan talabalarning raqamli texnologiyalar sohasida malakasini oshirish maqsadida “Mirzo Ulugʻbek vorislari” tayyorlov oʻquv kurslarini (keyingi oʻrinlarda — oʻquv kurslari) tashkil etish toʻgʻrisidagi taklifiga rozilik berilsin. 2. Oʻquv kurslarining asosiy vazifalari etib quyidagilar belgilansin: ilgʻor xorijiy tajriba va milliy taʼlim standartlari talablariga javob bera oladigan matematik statistika va dasturiy taʼminot asosida maʼlumotlarni qayta ishlash va ular asosida takliflarni ishlab chiqish qobiliyatiga ega kadrlarni tayyorlash;. raqamli texnologik yechimlar orqali amaliy koʻnikmalarni shakllantirish hamda davlat organlari va tashkilotlarining axborot tizimlarini integratsiya qilish boʻyicha malakali mutaxassislarni tayyorlash; iqtisodiy va ijtimoiy yoʻnalishlarda resurslarni taqsimlash va qayta taqsimlash jarayonlarini tahlil qilish, maʼlumotlarni qayta ishlashda raqamli yechimlardan foydalanish boʻyicha boshlangʻich darajadagi mutaxassislarni tayyorlash. 3. “Mirzo Ulugʻbek vorislari” tayyorlov oʻquv kurslariga iqtidorli tinglovchilarni qabul qilish va ularni oʻqitish tartibi toʻgʻrisidagi nizom 1-ilovaga muvofiq tasdiqlansin. 4. Belgilab qoʻyilsinki, oʻquv kurslariga ushbu qaror talablariga javob beradigan respublika davlat oliy taʼlim muassasalari talabalari tanlov asosida qabul qilinadi, bunda: birinchi oʻquv yilida kamida 60 nafar tinglovchi qabul qilinadi, keyingi yillarda tinglovchilar soni ehtiyojdan kelib chiqib, oshirib boriladi; taʼlim olish 34 hafta muddat davomida “Blended learning — aralash taʼlim texnologiyasi” asosidagi oʻquv dasturiga muvofiq tashkil etiladi. 5. Oʻzbekiston Respublikasi Raqamli texnologiyalar vazirligiga oʻquv kurslarida yoshlarning sifatli taʼlim olishlari uchun zarur shart-sharoit yaratish maqsadida quyidagi xarajatlarni Raqamli texnologiyalarni rivojlantirish jamgʻarmasi mablagʻlari hisobidan qoplashga ruxsat berilsin: oʻquv kurslariga qabul qilish uchun tanlov jarayonlarini oʻtkazish; oʻquv kurslarida taʼlim berish uchun mahalliy va xorijiy mutaxassislarni jalb qilish; belgilangan fanlar boʻyicha oʻquv dasturlariga mos raqamli kontent tanlash, ishlab chiqish va integratsiya qilish; oʻquv kurslarida taʼlim jarayonlarini nazorat qiluvchi LMS (Learning Management System) tizimini yaratish, takomillashtirib borish, texnik jihatdan qoʻllab-quvvatlash; oʻquv kurslari yoʻnalishlari boʻyicha tinglovchilarning IT-park rezidentlari boʻlgan tashkilotlarda amaliyotlarda qatnashishi bilan bogʻliq xarajatlari; oʻquv kurslarida ishtirok etishi davomida tinglovchilarni bazaviy hisoblash miqdorining toʻrt baravari miqdorida har oyda bir marotaba ragʻbatlantirib borish; oʻquv kurslariga qabul qilingan tinglovchilarning taʼlim olish muddatiga zarur kompyuter jihozlarini (noutbuk va boshqalar) taqdim etish; tinglovchilarni zarur oʻquv adabiyotlari, Internet jahon axborot tarmogʻi, aloqa vositalari va raqamli kontentlar bilan, oʻquv auditoriyalarini esa kompyuter va boshqa moddiy-texnik taʼminot bilan taʼminlash; tinglovchilarga, zarur hollarda, turar joy ijarasi toʻlovlarining bir qismini qoplab berish; oʻquv kurslariga qabul qilingan tinglovchilarni oʻqishi davomida bir mahal issiq ovqat bilan taʼminlash. 6. Oʻzbekiston Respublikasi Oliy taʼlim, fan va innovatsiyalar vazirligi: oʻquv kurslariga qabul qilingan respublika hududlaridagi davlat oliy taʼlim muassasalari talabalarining oʻqishini mos va turdosh yoʻnalishlarda Toshkent shahrida joylashgan davlat oliy taʼlim muassasalarida akademik mobillik asosida bir yil muddatga koʻchirish orqali oʻqishini tashkil etish; oʻquv kurslariga qabul qilingan talabalarni Toshkent shahrida joylashgan davlat oliy taʼlim muassasalarida akademik mobillik asosida oʻqishini davom ettirish davrida talabalar turar joyi bilan taʼminlash yoki asosiy oʻqish joyi boʻlgan hududlardagi davlat oliy taʼlim muassasalari tomonidan belgilangan tartibda turar joy ijarasi toʻlovlarining bir qismini qoplab berish ishlarini tashkil etish choralarini koʻrsin. 7. Yoshlar ishlari agentligi oʻquv kurslarida tahsil olayotgan iqtidorli tinglovchilarga oʻquv davri mobaynida kamida ikki marotaba dam olish maskanlarida iqtidorli tinglovchilar oʻrtasida Raqamli texnologiyalar vazirligi tomonidan ishlab chiqilgan dastur asosida “bir jamoa” tamoyilini rivojlantirish va oʻzaro hamkorlik ruhini shakllantirish tadbirlarini (team building) oʻtkazib borsin. 8. Oʻzbekiston Respublikasi Sogʻliqni saqlash vazirligi oʻquv kurslarida tahsil olayotgan tinglovchilarga oʻqish davrida tibbiy xizmatlarni bepul koʻrsatish maqsadida Isteʼdodli yoshlarni qoʻllab-quvvatlash “Ulugʻbek” jamgʻarmasining maxsus jihozlangan xonasiga tibbiyot xodimlarini shartnoma asosida ajratsin. 9. Oʻzbekiston Milliy teleradiokompaniyasi, Oʻzbekiston Milliy axborot agentligiga ushbu qarorning maqsadi, vazifalari va ahamiyati toʻgʻrisida ommaviy axborot vositalarida keng yoritib borish tavsiya etilsin. 10. Vazirlar Mahkamasining “Isteʼdodli yoshlarni qoʻllab-quvvatlash “Ulugʻbek” jamgʻarmasi faoliyatini rivojlantirish chora-tadbirlari toʻgʻrisida” 2022-yil 18-yanvardagi 30-son qaroriga 2-ilovaga muvofiq oʻzgartirishlar kiritilsin. 11. Ushbu qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. Ushbu Nizom talabalarning raqamli texnologiyalar sohasida malakasini oshirish maqsadida “Mirzo Ulugʻbek vorislari” tayyorlov oʻquv kurslariga iqtidorli tinglovchilarni tanlov (keyingi oʻrinlarda — Tanlov) asosida qabul qilish va ularni oʻqitish tartibini belgilaydi. 2. Oʻquv kurslari quyidagi yoʻnalishlarda tashkil etiladi: axborot texnologiyalaridan va kommunikatsiyalaridan foydalanish (boshlangʻich); matematik statistika; algoritmlash asoslari; maʼlumotlarni qayta ishlash; dasturlash tillari (Phthon); ingliz tili; qaror qabul qilish asoslari. Oʻquv kurslari jamoa boʻlib ishlash va boshqa yoʻnalishlar boʻyicha ham tashkil etilishi mumkin. 3. Oʻquv kurslarini muvaffaqiyatli tamomlagan tinglovchilarga Isteʼdodli yoshlarni qoʻllab-quvvatlash “Ulugʻbek” jamgʻarmasi (keyingi oʻrinlarda — “Ulugʻbek” jamgʻarmasi) va Toshkent shahridagi Inxa universiteti tomonidan tasdiqlanadigan tegishli yoʻnalishi boʻyicha davlat namunasidagi sertifikat beriladi. 4. Oʻquv kurslariga oʻqishga kirish uchun taqdim etiladigan hujjatlar, test sinovlari hamda suhbat jarayonlari ishtirokchilarning xohishiga koʻra davlat tilida yoki boshqa (rus, ingliz) tilda amalga oshiriladi. 5. Oʻquv kurslariga tinglovchilar barcha uchun teng huquqlilik, yagona qabul qoidalari va yagona tanlov tamoyillari asosida qabul qilinadi. 6. Tanlovda Oʻzbekiston Respublikasi fuqarolari boʻlgan shaxslar ishtirok etadi. 7. Oʻquv kurslariga qabul qilingan respublika hududlaridagi davlat oliy taʼlim muassasalari talabalarining oʻqishi mos va turdosh yoʻnalishlarda Toshkent shahrida joylashgan davlat oliy taʼlim muassasalarida akademik mobillik asosida tashkil etiladi hamda ushbu jarayon Oʻzbekiston Respublikasi Oliy taʼlim, fan va innovatsiyalar vazirligi tomonidan muvofiqlashtiriladi. Bunda: ularning amaldagi stipendiyalari saqlab qolinadi; oʻquv kurslariga qabul qilingan talabalar ushbu oʻquv kurslarida oʻqishi davomida bazaviy hisoblash miqdorining toʻrt baravari miqdorida har oyda bir marotaba ragʻbatlantirib boriladi; tinglovchilar turar joy bilan taʼminlanadi yoki asosiy oʻqish joyi boʻlgan hududlardagi davlat oliy taʼlim muassasalari tomonidan belgilangan tartibda ijara toʻlovlarining bir qismi qoplab beriladi. 8. Oʻzbekiston Respublikasi Raqamli texnologiyalar vazirligi, Oliy taʼlim, fan va innovatsiyalar vazirligi, Yoshlar ishlari agentligi, Isteʼdodli yoshlarni koʻllab-quvvatlash “Ulugʻbek” jamgʻarmasi (keyingi oʻrinlarda — tashkilotchilar) tanlovni tashkil etish boʻyicha masʼul tashkilotlar hisoblanadi. 9. Oʻquv kurslariga qabul jarayonlari Tanlov komissiyasi (keyingi oʻrinlarda — Komissiya) tomonidan amalga oshiriladi. Komissiya tarkibi tashkilotchilarning takliflaridan kelib chiqib shakllantiriladi va Isteʼdodli yoshlarni qoʻllab-quvvatlash “Ulugʻbek” jamgʻarmasi tomonidan tasdiqlanadi. Komissiya tegishli vazirliklar, idoralar va tashkilotlar vakillari, mutaxassislar hamda olimlar (ilmiy daraja va ilmiy unvonga ega shaxslar) aʼzo boʻlgan kamida yetti kishidan iborat toq miqdordagi tarkibda tuziladi. Komissiyaga rais boshchilik qiladi. Komissiya faoliyatini tashkiliy jihatdan taʼminlash uning kotibi zimmasiga yuklanadi. Komissiya oʻz faoliyatini kollegiallik, oshkoralik, xolislik va betaraflik tamoyillari asosida amalga oshiradi. 10. Tanlovning birinchi yilida respublika davlat oliy taʼlim muassasalarining bakalavriat bosqichida (barcha taʼlim shakli boʻyicha) 2-kursni muvaffaqiyatli tamomlagan (akademik qarzdorligi boʻlmagan) talabalari ishtirok etadi. 11. Oʻquv kurslariga iqtidorli tinglovchilarni qabul qilish jarayoni har yili iyun — avgust oylarida quyidagi uch bosqichda amalga oshiriladi: a) birinchi bosqich — onlayn ariza va IQ test (onlayn test) topshirish. Nomzodlar tanlovda ishtirok etish uchun onlayn arizani Isteʼdodli yoshlarni qoʻllab-quvvatlash “Ulugʻbek” jamgʻarmasining dscience.uz veb-sayti orqali toʻldiradi va ariza qabul qilinganligi toʻgʻrisidagi SMS-xabar kelganidan keyin onlayn tarzda test topshiradi. Ariza quyidagi maʼlumotlarni oʻz ichiga oladi: nomzodning shaxsini tasdiqlovchi hujjatlar (biometrik pasport yoki ID-karta); motivatsion xat (sohaga boʻlgan qiziqish, oʻquv kurslarida tahsil olishdan koʻzlangan maqsad, taxminiy tadqiqot mavzusini oʻz ichiga oluvchi kichik esse); nomzodning ayni damda taʼlim olayotgan oliy taʼlim muassasasidagi akademik koʻrsatkichlari (asosiy eʼtibor sohaga yaqin fanlardagi oʻzlashtirishga qaratiladi); 2 ta tavsiyanoma: birinchi tavsiyanoma nomzodning taʼlim yoʻnalishi boʻyicha qiziqishlarini hamda shu yoʻnalishdagi salohiyati haqida; ikkinchi tavsiyanoma umumiy xarakterda (nomzodning iqtidori va oʻziga xos jihatlari haqida tahsil olayotgan oliy taʼlim muassasasining tegishli yoʻnalishi boʻyicha professor-oʻqituvchilari tomonidan yoziladi) boʻlishi kerak; portfolio (oliy taʼlim muassasasida tahsil olish davrida ijod mahsuli sifatida qayd etilgan yoki vakolatli organda roʻyxatdan oʻtkazilganligi toʻgʻrisida guvohnoma, roʻyxatdan oʻtkazilganligini isbotlovchi hujjat yoki patentning elektron nusxalari, zarur boʻlsa asli soʻralishi mumkin). Tanlov adolatli boʻlishini taʼminlash maqsadida arizani toʻliq toʻldirgan har bir nomzodga avtomatik ID-raqam taqdim etiladi. Arizaga ilova qilinayotgan har bir hujjat alohida fayl koʻrinishida “PDF” (portable document format) formatida boʻlishi kerak va har bir fayl oʻlchami 10 Mbdan oshib ketmasligi lozim. “Mirzo Ulugʻbek vorislari” tayyorlov oʻquv kurslariga iqtidorli tinglovchilarni qabul qilishning birinchi bosqichida IQ test (onlayn test) topshiradilar. Birinchi bosqich natijalari mazkur Nizomning 1-ilovasiga muvofiq baholash mezonlari asosida 100 ballik tizimda baholanadi. Baholash mezonlarida koʻrsatilgan GPA (Grade Point Average) balli, agar oliy taʼlim muassasalarida boshqacha tartibda hisoblansa, baholar mos ravishda konvertatsiya qilinadi. Bunda, jami 300 nafar eng yuqori natija koʻrsatgan nomzod ikkinchi bosqichga oʻtkaziladi; b) ikkinchi bosqich — imtihon. Birinchi bosqich natijalari boʻyicha yuqori koʻrsatkichga ega boʻlgan nomzodlar salohiyatini baholashga yordam beruvchi imtihondan muvaffaqiyatli oʻtishlari lozim. Ikkinchi bosqich natijalari quyidagi mezonlar asosida 100 ballik tizim boʻyicha baholanadi: axborot-kommunikatsiya texnologiyalaridan foydalanish (boshlangʻich); algoritmlash va dasturlashtirish asoslari; mantiqiy savol va masalalar; matematikadan mantiqiy masalalar; matematik statistika masalalarini yechish; algebradan misollar yechish; tenglamalar yechish; kompleks sonlar va ular ustida amallar. Mazkur koʻrsatilgan har bir yoʻnalishlar boʻyicha maksimal ball — 12,5 ballni (yuqoridagi 8 ta yoʻnalish boʻyicha maksimal 12,5 balldan ajratilmoqda jami 100 ballik tizimda) tashkil etadi. Komissiya tomonidan tashkilotchilar bilan kelishilgan holda ushbu mezonlarga oʻzgartirish va qoʻshimchalar kiritilishi mumkin. Imtihon shakli, davomiyligi va savollar toʻplami malakali mutaxassislarni jalb etgan holda ishlab chiqiladi hamda Komissiya tomonidan tasdiqlanadi. Komissiya qarori bilan 120 nafar eng yuqori natija koʻrsatgan nomzodlar uchinchi bosqichda ishtirok etishga tavsiya etiladi; v) uchinchi bosqich — suhbat. Suhbat Komissiya aʼzolari tomonidan oʻtkaziladi. Komissiya aʼzolari nomzodlarni tashkilotchilar tomonidan uchinchi bosqich uchun taqdim etilgan, oldindan ishlab chiqilgan savollar asosida suhbatdan oʻtkazadi. Suhbat jarayonlari onlayn translyatsiya qilinadi. Bunda, suhbat natijalari maksimal 100 ballik tizimda ballar qoʻyish yoʻli bilan baholanadi. Suhbatda quyidagi mezonlardan kelib chiqqan holda savollar beriladi: respublikada raqamlashtirish sohasida amalga oshirilayotgan keng qamrovli islohotlarning mazmun-mohiyati va ahamiyatini tushunish (elektron hukumat, raqamli iqtisodiyot, raqamli taʼlim, telekommunikatsiya va boshqa sohalardagi islohotlar haqida tasavvur va fikrlash qobiliyatining mavjudligi). Ushbu mezon boʻyicha maksimal ball — 25 ballni tashkil etadi; yoʻnalishni tanlashda motivatsiya (taʼlim olayotgan oliy taʼlim muassasasidagi yoʻnalishining mohiyati va ijtimoiy ahamiyatini tushunish, unga doimiy qiziqish bildirish), matematika va axborot texnologiyalari (boshlangʻich dasturlash) sohasidagi bilim va koʻnikmalarining mavjudligi (oʻz fikrini bayon qilish va tahlil qilish). Ushbu mezon boʻyicha maksimal ball — 25 ballni tashkil etadi; shaxsiy-kasbiy xususiyatlar: qaror qabul qilishda mustaqillik darajasi; mantiqiy fikrlash; maqsadga va yangiliklarga intiluvchanlik; kasbiy vazifalarni hal qilishda amaliy faoliyat; rejalashtirish qobiliyati; taqdimot qilish qobiliyati; muloqotga kirishuvchanlik qobiliyati; masʼuliyatlilik va intizomlilik; oʻz ustida ishlash va ijodkorlik qobiliyatlari; stressga chidamlilik. Ushbu mezon boʻyicha maksimal ball — 50 ballni, har bir koʻrsatkich uchun esa maksimal 5 ballni tashkil etadi. Suhbat natijalarini aniqlash uchun Komissiyaning har bir aʼzosi boshqa aʼzolardan mustaqil holda, mazkur Nizomning 2-ilovasiga muvofiq 1 va 2-jadval shakllaridagi baholash varaqasini toʻldiradi hamda uni Komissiya kotibiga taqdim etadi. Komissiya kotibi Komissiya aʼzolari tomonidan qoʻyilgan ballarning oʻrtacha koʻrsatkichini hisoblab chiqadi. Suhbatni oʻtkazish davomida nomzodga qoʻshimcha savollar berilishi mumkin. Bitta nomzod uchun suhbat 30 daqiqagacha davom etadi. 12. Nomzodlarning suhbatdan oʻtish muddati va manzili toʻgʻrisida maʼlumot dscience.uz veb-sayti orqali eʼlon qilinadi. Suhbatdan oldin nomzod pasport, ID-karta yoki uning oʻrnini bosuvchi shaxsni tasdiqlovchi hujjatni koʻrsatishi shart. 13. Komissiya tomonidan suhbat qilingan eng koʻp ball toʻplagan nomzodlar belgilangan qabul parametrlari doirasida tinglovchi sifatida oʻquv kurslariga qabul qilinadi va bepul tahsil oladi. 14. Komissiya aʼzolari tomonidan bosqichlar mezonlari boʻyicha minimal (nol) balldan maksimal ballgacha baholash oʻtkaziladi. 15. Tanlov bosqichlarida uyali telefon, boshqa aloqa va telekommunikatsiya vositalari, lugʻat, kitob va shpargalkalar olib kirilishi hamda foydalanilishi qatʼiyan taqiqlanadi. 16. Tanlovning har bir bosqichidan muvaffaqiyatli oʻtgan nomzodlar haqidagi maʼlumot bosqich yakunlangandan soʻng besh ish kuni ichida tashkilotchilarning Internet jahon axborot tarmogʻidagi rasmiy veb-saytlari va ijtimoiy tarmoqlardagi rasmiy sahifalarida eʼlon qilinadi. 17. Tanlovning uchinchi bosqichi gʻoliblari toʻgʻrisida maʼlumot tashkilotchilar tomonidan oʻn ish kuni ichida eʼlon qilinadi. 18. Tanlovning har bir bosqichi boʻyicha natijalar Komissiya tomonidan bayonnoma bilan tasdiqlanib, tashkilotchilarning masʼul vakiliga taqdim etilganidan soʻng yakuniy (hal qiluvchi ahamiyatga ega) hisoblanadi va Komissiya qarori boʻyicha tashkilotchilar izoh bermaydi. 19. Tanlovning uchinchi bosqichi gʻoliblari va ularning salohiyati toʻgʻrisidagi maʼlumotlar Komissiya bayonnomasida koʻrsatiladi va uning aʼzolari tomonidan imzolanadi. 20. Nomzodlar tomonidan quyidagi xatti-harakatlar amalga oshirilganligi aniqlansa, ular tanlovdan chetlashtiriladi: Komissiya faoliyatiga xalaqit bersa; oʻz xohishi bilan tanlovda ishtirok etishni davom ettirishdan voz kechsa; tanlov shartlarini buzsa; mazkur Nizom talablariga rioya qilmasa. Shuningdek, taqdim etilgan hujjatlarda, shu jumladan, elektron shaklda taqdim etilgan hujjatlarda soxtalashtirish va qalbakilashtirish yoki yolgʻon maʼlumot taqdim etilganligi aniqlangan taqdirda, nomzod tanlov yoxud oʻquv kursidan chetlashtiriladi, hujjatlari esa belgilangan tartibda huquqni muhofaza qiluvchi organlarga yuboriladi. 21. Komissiya tomonidan nomzodlarni tanlovdan chetlashtirish toʻgʻrisidagi qarori qabul qilinadi va qaror qabul qilinganidan boshlab besh kun ichida nomzodga xabar beriladi. 22. Ushbu Nizomga rioya qilish, suhbat (test)ning oʻtkazilishi, shuningdek, tanlovni oʻtkazish bilan bevosita bogʻliq boshqa masalalar boʻyicha shikoyatlarni koʻrib chiqish uchun “Ulugʻbek” jamgʻarmasi raisining buyrugʻiga asosan Apellyatsiya komissiyasi tuziladi. Apellyatsiya komissiyasining tarkibi va ish tartibi Apellyatsiya komissiyasini tashkil etish toʻgʻrisidagi buyruqda belgilanadi. Apellyatsiya komissiyasi uning aʼzolarining uchdan ikki qismi qatnashganda vakolatli hisoblanadi. Apellyatsiya komissiyasi faoliyatiga umumiy rahbarlikni uning raisi amalga oshiradi, komissiya bayonnomalari kotib tomonidan rasmiylashtiriladi. 23. Apellyatsiya komissiyasiga shikoyatlar tanlov natijalari eʼlon qilinganidan boshlab besh ish kuni ichida yozma ravishda topshiriladi. Apellyatsiya komissiyasi qabul qilingan shikoyatni koʻrib chiqishi va ariza berilganidan soʻng besh ish kun ichida tegishli qaror qabul qilishi zarur. Apellyatsiya koʻrib chiqiladigan kun haqida nomzodga xabar beriladi. 24. Nomzodlar Apellyatsiya komissiyasi tomonidan murojaati koʻrib chiqilishi jarayonida bevosita yoki masofadan turib onlayn tarzda ishtirok etishi shart. 25. Apellyatsiyani koʻrib chiqish natijalari boʻyicha Apellyatsiya komissiyasi: eʼtiroz asossiz boʻlsa, apellyatsiyani qanoatlantirishni rad etadi va tanlov natijalarini oʻzgarishsiz qoldiradi; eʼtiroz asosli boʻlsa, apellyatsiyani qanoatlantiradi va tanlov natijalariga oʻzgartirish kiritadi yoki nomzod uchun tanlovning saralash bosqichlari qaytadan tashkil etiladi. 26. Apellyatsiya komissiyasi bayonnomasi nusxasi murojaat etuvchi nomzodga Apellyatsiya komissiyasi qarori chiqqan kundan boshlab besh ish kuni ichida yuboriladi. 27. Tanlov komissiyasining aʼzolari, shuningdek suhbat (test)ni olib borishda ishtirok etuvchi jalb etilgan ekspertlar ishda yoʻl qoʻygan kamchiliklari va noxolisligi uchun qonunchilikka muvofiq javobgar hisoblanadi. 28. Oʻquv kurslariga kirish sinovlarini qayta topshirish taqiqlanadi. 29. Oʻquv kurslariga qabul qilingan respublika hududlaridagi davlat oliy taʼlim muassasalari talabalarining oʻqishini mos va turdosh yoʻnalishlar boʻyicha (mutaxassisligi va yoʻnalishi boʻyicha kredit reyting tizimiga mos keluvchi) Toshkent shahrida joylashgan davlat oliy taʼlim muassasalarida akademik mobillik asosida tashkil etish choralari koʻriladi. 30. Tanlovning uchinchi bosqich gʻoliblari “Ulugʻbek” jamgʻarmasi, Raqamli texnologiyalar vazirligi, Toshkent shahridagi Inxa universiteti hamda tegishli vazirlik va idoralar hamkorligida tashkil etiladigan oʻquv kurslarida oʻqish uchun qabul qilinadi. 31. Oʻquv kurslari Toshkent shahridagi Inha universiteti oʻquv binolarida olib boriladi. “Ulugʻbek” jamgʻarmasining tashabbusi va ixtiyori bilan oʻquv kurslari “Ulugʻbek” jamgʻarmasining binosida ham olib borilishi mumkin. 32. Oʻquv kurslarini yakunlagan tinglovchilar davlat oliy taʼlim muassasalari tomonidan 3 yoki 4-kursda belgilangan amaliyotlarini respublika ijro etuvchi hokimiyat organlari, mahalliy ijro etuvchi hokimiyat organlari va xoʻjalik birlashmalarida oʻtaydilar. Oʻquv kursi yakunida tinglovchilar tomonidan davlat boshqaruvidagi samaradorlikni oshirish, iqtisodiy va ijtimoiy yoʻnalishlarda raqamli yechimlardan foydalanish, aholida mavjud muammolardan kelib chiqqan holda oʻquv kurslari yoʻnalishlari boʻyicha takliflar tayyorlanadi. Ushbu takliflar Raqamli texnologiyalar vazirligi tomonidan tegishliligi boʻyicha respublika ijro etuvchi hokimiyat organlari, mahalliy ijro etuvchi hokimiyat organlari va xoʻjalik birlashmalariga koʻrib chiqish uchun yuboriladi. 33. Oʻquv kursi tinglovchilari huquqlari: sifatli va yuqori saviyada bilim olish, yuqori malakali mutaxassis boʻlib yetishishlari uchun zarur boʻlgan huquqlardan foydalanish; fan, texnika, zamonaviy texnologiyalar yutuqlariga mos keluvchi bilim olish; bepul maslahatlar va yoʻl-yoʻriqlar olish; auditoriyalar, taʼlim vositalari sanaluvchi ashyolardan belgilangan tartibda bepul foydalanish; taʼlim jarayoni samaradorligi va taʼlim sifatini oshirish yuzasidan oʻz taklif-mulohazalarini, tanqidiy fikrlarini belgilangan tartibda oʻquv kursi tashkilotchilariga bildirish va ularning koʻrib chiqilishini talab qilish; oʻquv kursi miqyosida oʻtkaziladigan ommaviy tadbirlarda ishtirok etish; ilmiy tadqiqot ishlarida va ilmiy konferensiyalarda qatnashish, ularning natijalarini nashr etish va bu haqda axborotlar berish huquqiga ega. Oʻquv kursi tinglovchilari qonunchilik hujjatlariga muvofiq boshqa huquqlarga ham ega boʻlishi mumkin. 34. Oʻquv kursi tinglovchilari: a) oʻquv kurslarida taʼlim olayotgan davrida: oʻzlari tahsil olayotgan oliy taʼlim muassasasining (akademik mobillik asosida oʻqishi tashkil etilgan Toshkent shahridagi davlat oliy taʼlim muassasasining) belgilangan taʼlim dasturlarini hamda oʻquv kursini toʻliq oʻzlashtirishi; qonunchilik hujjatlariga, odob-axloq qoidalariga, shuningdek, hamkor tashkilotlar tomonidan oʻrnatilgan qoida va talablarga qatʼiy rioya etishi; oʻzining xatti-harakatlari bilan tashkilotchilarga yoki uchinchi shaxslarga moddiy zarar yetkazgan hollarda, qonunchilikka muvofiq oʻz hisobidan yetkazilgan zararni qoplashi; b) oʻquv kurslarini tamomlagandan soʻng: bakalavr darajasini olgan kundan boshlab olti oy davomida davlat organlari va tashkilotlardagi vakant joylarga davlat fuqarolik xizmatchisi sifatida ishga kirish uchun belgilangan tartibda vacancy.argos.uz tizimi orqali ochiq tanlovga ariza topshirishi; belgilangan tartibda ochiq tanlov gʻolibligini qoʻlga kiritgach, ish beruvchi tashkilotda kamida bir yil davomida uzluksiz ishlab berishi; mehnat faoliyati boshlangan kundan soʻng bir oy muddatda mehnat shartnomasi nusxasini “Ulugʻbek” jamgʻarmasiga maʼlumot shaklida taqdim etishi shart. Oʻquv kursi tinglovchilari qonunchilik hujjatlariga muvofiq oʻz zimmasiga boshqa majburiyatlarni ham olishi mumkin. Ushbu bandda belgilangan talablar magistr va undan soʻng PhD (fan doktori) darajasini olish maqsadida mahalliy yoki xorijiy oliy taʼlim tashkilotlariga qabul qilingan tinglovchilarga tatbiq etilmadi. 35. Toshkent shahridagi Inxa universiteti tomonidan tuzilgan xarajatlar smetasiga asosan Raqamli texnologiyalarini rivojlantirish jamgʻarmasi hisobidan oʻquv kursini tashkil etish bilan bogʻliq xarajatlar qoplab beriladi. 36. Toshkent shahridagi Inxa universiteti xarajatlar smetasida oʻquv kursini tashkil etishda quyidagi xarajatlar nazarda tutiladi: oʻquv kurslariga iqtidorli tinglovchilarni qabul qilish uchun tanlov jarayonlarini oʻtkazish hamda taʼlim berish uchun mahalliy va xorijiy mutaxassislarni jalb etish bilan bogʻliq xarajatlarni qoplash; belgilangan fanlar boʻyicha oʻquv dasturlariga mos raqamli kontent tanlash, ishlab chiqish va integratsiya qilish, oʻquv kurslarida taʼlim jarayonlarini nazorat qiluvchi LMS (Learning Management System) tizimini yaratish, takomillashtirish va qoʻllab-quvvatlash; tinglovchilar uchun oʻquv kurslari yoʻnalishlari boʻyicha IT-park rezidentlari boʻlgan tashkilotlarda amaliyotlarda qatnashish bilan bogʻliq xarajatlarni qoplash; tinglovchilar uchun oʻquv kurslarida oʻqishi davomida bazaviy hisoblash miqdorining toʻrt baravari miqdorida har oyda bir marotaba ragʻbatlantirib borish; oʻquv kurslariga qabul qilingan tinglovchilarning taʼlim olish muddatiga zarur kompyuter jihozlari (noutbuk) taqdim etish; tinglovchilarni zarur oʻquv adabiyotlari, internet aloqasi, boshqa aloqa vositalari va raqamli kontentlar bilan hamda oʻquv auditoriyalarini kompyuter va tashkiliy texnika bilan taʼminlash; oʻquv kurslariga qabul qilingan tinglovchilarni oʻqish davomida bir mahal issiq ovqat bilan taʼminlash. 37. Tanlov toʻgʻrisidagi maʼlumotlar va uning natijalari tashkilotchilar va ularning tizimidagi tashkilotlarning Internet jahon axborot tarmogʻidagi rasmiy veb-saytlari va boshqa ommaviy axborot vositalarida eʼlon qilinadi. 38. Ushbu Nizom talablarini buzgan aybdor shaxslar qonunchilik hujjatlariga muvofiq javob beradi. 1. 2-bandning beshinchi xatboshisidan “ushbu tanlovlar gʻolibi boʻlgan” soʻzlari chiqarib tashlansin. 2. 2-ilovaning 24 va 25-bandlari oʻz kuchini yoʻqotgan deb hisoblansin.